**Príloha č. 12 OP VaI - Koncept využívania článku 70 všeobecného nariadenia vo výskumných aktivitách menej rozvinutých regiónov Slovenskej republiky financovaných z Operačného programu Výskum a inovácie**

Ministerstvo školstva, vedy, výskumu a športu Slovenskej republiky (ďalej ako "MŠVVaŠ SR) plánuje v rámci intervenčnej logiky Operačného programu Výskum a inovácie v rámci svojich kompetencií využívať 15% možnosť využiť časť finančných prostriedkov mimo oprávnené územie v rámci podpory kolaboratívnych výskumných projektov (**každý projekt financovaný z EŠIF opísaný ako modelový príklad = operácia v zmysle terminológie nariadenia**). V rámci takýchto kolaboratívnych projektov má byť umožnené, aby výskumné inštitúcie mimo programového územia (ale v rámci EÚ) mohli byť ako partneri priamo členmi konzorcií v rámci jednotlivých projektov. Tieto kolaboratívne projekty budú mať nespochybniteľný pozitívny prínos na programové územie (**to znamená, že v zmysle nariadenia bude každý takýto projekt predstavovať operáciu, ktorá je benefitom pre programové územie**).

Článok 70 bol zo strany MŠVVaŠ SR zamýšľaný pre podporu medzi-regionálnej vedeckej spolupráce, ktorá je v plnom súlade s princípmi prezentovanými a vyžadovanými zo strany Európskej v rámci nasledovných oblastí:

* synergií a komplementarít s Horizontom 2020,
* financovaním vybraných projektov v rámci makro-regionálneho prístupu - ako je Dunajská stratégia,
* využitím národných vedeckých kapacít v rámci celého územia štátu tak, aby boli implementované kľúčové prioritné oblasti Stratégie inteligentnej špecializácie Slovenskej republiky.

Cieľom je zvýšiť kvalitu, pridanú hodnotu a počet želaných výstupov výskumno-vývojových projektov (operácií) financovaných z EŠIF v Slovenskej republike.

Berúc do úvahy vyššie uvedené, využitie 15% flexibility v rámci OP Výskum a inovácie, časť "výskum" bolo plánované nasledovným spôsobom (**reštriktívna implementácia článku 70 Slovenskej republiky zabráni využívať EŠIF na podporu výskumu a vývoja vhodným a efektívnym spôsobom**):

* ***Model 1: Synergie a komplementarity s Horizontom 2020***

Slovenská republika plánuje financovať dobre hodnotené projekty z Horizontu 2020, ktoré ale z nedostatku finančných prostriedkov nebudú z Horizontu 2020 financované (ide o tzv. "shortlisted" projekty). Finančná podpora z EŠIF bude prichádzať do úvahy len v prípade, že sa projekt bude týkať prioritných oblastí uvedených v Stratégii inteligentnej špecializácie. Keďže projekty predkladané v rámci výziev Horizontu 2020 budú mať spravidla aj zahraničných partnerov, z OP Výskum a inovácie bude možné financovať iba časť projektu so slovenskou účasťou - za využitia časti zahraničných partnerov tak, aby aj táto časť projektu tvorila obsahový celok a malo význam ju financovať samostatne. Z pohľadu EŠIF takýto projekt/operácia - bude podporená z EŠIF - avšak ako nevyhnutná sa javí účasť medzinárodného partnera, resp. partnerov, ktorí patrili medzi partnerov aj originálneho projektu predloženého v rámci príslušnej výzvy Horizontu 2020. 15% flexibilita by v tomto prípade bola využitá na financovania časti operácie mimo programového územia a umožňovala by zapojenie uvedeného typu medzinárodných partnerov v podobe výskumných inštitúcií z iných členských štátov EÚ v pozícii priameho kolaboratívneho partnera projektu/operácie. Oprávnené náklady takéhoto partnera, ktorý by svoju činnosť v rámci projektu realizoval mimo programové územie, boli najmä personálne náklady pre výskumníkov, spotrebný materiál a iné náklady súvisiace s realizovaním výskumných aktivít projektu a v obmedzenej miere určité odôvodnené požiadavky týkajúce sa prístrojového vybavenia. Operácia/projekt bude mať nespochybniteľný benefit pre programové územie.

* ***Model 2: Kolaboratívne výskumné projekty v rámci Dunajského regiónu/Dunajskej stratégie***

Slovenská republika plánuje v rámci OP Výskum a inovácie podporovať projekty/operácie, v rámci ktorých prijímateľ pochádza zo Slovenskej republiky z programového územia - s kolaboratívnym partnerstvom zahŕňajúcim excelentné/renomované výskumné inštitúcie mimo programové územie - ale pochádzajúce z regiónov patriacich pod Dunajskú stratégiu v iných členských štátoch EÚ. 15% flexibilita umožní financovať časť operácie formou podpory aktivít zahraničných partnerov mimo programové územie. Okrem toho, že to zvýši kvalitu samotnej operácie a tým pádom aj jej výsledky a celkový benefit pre programové územie, posilní to súčasne aj vedeckú spoluprácu v rámci Dunajskej stratégie. Oprávnené náklady takéhoto partnera, ktorý by svoju činnosť v rámci projektu realizoval mimo programové územie, budú najmä personálne náklady pre výskumníkov, spotrebný materiál a iné náklady súvisiace s realizovaním výskumných aktivít projektu. A opätovne je nespochybniteľné, že **operácia/projekt bude mať nespochybniteľný benefit pre programové územie.**

* ***Model 3: Projekty/operácie zamerané na podporu výskumných centier a strategických dlhodobých výskumných programov ako kľúčových implementačných prvkov Stratégie inteligentnej špecializácie Slovenskej republiky***

Príklad projektu typu 1 - výskumné centrá:

V rámci programového územia bude vyhlásená výzva na predkladanie projektov na podporu zriaďovania a prevádzky kolaboratívnych priemyselno-akademických výskumných centier. Každé podporené výskumné centrum bude musieť byť zamerané na jedno, alebo viac prioritných výskumných oblastí, ktoré boli definované Stratégiou inteligentnej špecializácie Slovenskej republiky. S cieľom zvýšiť kvalitu projektových návrhov za pomoci účasti renomovaných výskumných inštitúcií z iných regiónov, resp. štátov EÚ bola zamýšľané aj v prípade týchto projektov využiť 15% flexibilitu. V rámci nej by boli financované úlohy partnerov - výskumných inštitúcií, mimo programového územia. 15% flexibilita by nebola primárne zameraná na nákup prístrojov a technického vybavenia (výskumnej infraštruktúry) mimo programového územia. Využitie flexibility by bolo za účelom financovania výskumných aktivít partnera, ktoré budú zrealizované mimo programového územia a budú prospešné pre splnenie cieľov projektu v rámci programového územia (***t.j. prijímateľ v programovom území bude definovať potreby/rozsah a obsahové zameranie operácie a časť operácie bude implementovaná ďalším partnerom mimo programového územia, ale v prospech programového územia***).

**Partner, resp. partneri mimo programového územia môžu pochádzať tak z Bratislavského kraja, ako aj z hociktorého iného regiónu v rámci Európskej únie.** Oprávnené náklady takéhoto partnera, ktorý by svoju činnosť v rámci projektu realizoval mimo programové územie, budú najmä personálne náklady pre výskumníkov, spotrebný materiál a iné náklady súvisiace s realizovaním výskumných aktivít projektu a v obmedzenej miere určité odôvodnené požiadavky týkajúce sa prístrojového vybavenia.

Príklad projektu typu 2 - strategický dlhodobý výskum v prioritných oblastiach:

Stratégia inteligentnej špecializácie Slovenskej republiky definovala 6 základných tematických priorít pre výskumný potenciál SR (materiálový výskum, IKT, biomedicína a biotechnológie, priemyselné technológie, udržateľná energia, životné prostredie a poľnohospodárstva). Slovenská republika má podstatnú časť technických a ľudských kapacít v rámci uvedených prioritných oblastí výskumu a vývoja umiestnených v rámci Bratislavského samosprávneho kraja. Za predpokladu, že programové územie je v tomto prípade Slovensko mimo Bratislavského kraja, tak výskumné inštitúcie v rámci programového územia nebudú schopné vytvoriť plnohodnotné konzorcium, ktoré pokryje svojimi technickými a ľudskými kapacitami celú výskumnú tému takým spôsobom, že uvedený projekt/operáciu bude možné označiť za dlhodobý strategický výskum celonárodného významu. Pre tento účel bude potrebné využiť aj kapacity výskumných inštitúcií ako partnerov konzorcia, ktoré sa nachádzajú mimo programového územia (či už v Bratislavskom kraji, alebo v iných členských štátoch EÚ).

V rámci nového Operačného programu Výskum a inovácie, sú teda plánované dlhodobé projekty zamerané na strategický výskum, ktorý bude realizovaný zmiešanými priemyselno-akademickými konzorciami. Cieľom realizácie projektov strategického výskumu je vybudovať partnerstvo najlepších výskumných tímov a inštitúcií pôsobiacich v príslušnej prioritnej téme definovanej Stratégiou inteligentnej špecializácie Slovenskej republiky tak, aby sa využil celonárodný potenciál, ako aj umožniť vybudovať priame partnerstvá s renomovanými výskumnými inštitúciami z ostatných členských štátov EÚ. Uvádzame nasledovný príklad. Výzva na predkladanie projektov pre strategický dlhodobý výskum bude vyhlásená pre oblasť výskumu nových materiálov. Programové územie bude celé územie Slovenskej republiky mimo Bratislavského kraja. Bude mimoriadne nevhodné aj z pohľadu očakávaných výsledkov a pridanej hodnoty podporených projektov, pokiaľ projekt nepokryje všetky želané obsahové smery materiálového výskumu, keďže výskumné kapacity Bratislavského kraja pôsobiace v tejto oblasti výskumu (resp. špičkové výskumné inštitúcie z iných štátov EÚ), sa nebudú môcť takýchto projektov zúčastniť ako kolaboratívni partneri - súčasť projektových konzorcií.

 **Partner, resp. partneri mimo programového územia môžu pochádzať tak z Bratislavského kraja, ako aj z hociktorého iného regiónu v rámci Európskej únie.** V prípade, že v takomto type projektov nebude možné využiť 15% flexibilitu na financovanie účasti výskumných inštitúcií mimo programové územie (či už z Bratislavského kraja, alebo z iných štátov EÚ), výrazným spôsobom to zníži potenciálny prínos a pridanú hodnotu strategického výskumu. Oprávnené náklady takéhoto partnera, ktorý by svoju činnosť v rámci projektu realizoval mimo programové územie, budú najmä personálne náklady pre výskumníkov, spotrebný materiál a iné náklady súvisiace s realizovaním výskumných aktivít projektu a v obmedzenej miere určité odôvodnené požiadavky týkajúce sa prístrojového vybavenia.

***Opätovne,*** ***prijímateľ v programovom území bude definovať potreby/rozsah a obsahové zameranie operácie a časť operácie bude implementovaná ďalším partnerom mimo programového územia, ale v prospech programového územia.***

**Upozornenie:** V prípade, že takéto využitie 15% flexibility nebude možné, s najväčšou pravdepodobnosťou to bude mať za následok aj neefektívne čerpanie EŠIF na Slovensku v oblasti výskumu a vývoja. V praxi bude dochádzať k situácii, keď napríklad výskumná inštitúcia v Bratislavskom kraji (čo je v tomto prípade mimo programového územia) bude mať prístrojové vybavenie na realizáciu výskumu. Takýmto zariadením ale prijímateľ disponovať nebude a keďže ho bude potrebovať na realizáciu výskumných úloh projektu, dôjde zrejme ku kúpe uvedeného prístrojového vybavenia - čo v praxi bude príkladom neefektívneho využitia EŠIF a aj duplicitu v prístrojoch, ktoré nebudú v plnej miere využívané ani v programovom území a ani v rámci programového územia.